Departement gekap oor nóg ŉ hospitaal sonder waterSteve Biko-hospitaal Foto: pah.org.za Die burgerregteorganisasie AfriForum eis antwoorde van die Gautengse departement van gesondheid oor die “lewensbedreigende waterkrisis” by die Steve Biko- akademiese hospitaal in Pretoria. Die organisasie sê die hospitaal het tussen Sondag en Woensdag ŉ ernstige watertekort ondervind weens swak bestuur en swak instandhouding van waterpype. Daar was glo nie voldoende drinkwater nie en pasiënte moes brandslange gebruik om toiletbakke te spoel. Jacques Broodryk, AfriForum se bestuurder van veldtogte, sê dit is skokkend dat die Gautengse departement van gesondheid drie dae geneem het om watertoevoer na die hospitaal te herstel. “Dié soort wanbestuur is ŉ duidelike aanduiding van wat van die gesondheidsbedryf gaan word as die regering sou voortgaan met sy planne om nasionale gesondheidsversekering deur te voer. Die regering het met sy traak-my-nieagtige houding dit al telkemale duidelik gemaak dat hy eenvoudig nie ŉ duit oor Jan Alleman se welstand omgee nie,” sê Broodryk. AfriForum sê hy het onlangs verneem dat die datums vir die mondelinge voorleggings oor nasionale gesondheidsversekering nog nie bevestig is nie. Maroela Media het vroeër berig oor nog ŉ watertekort by ŉ hospitaal. Johan Gerber van Gansbaai eis antwoorde nadat sy seun, Ivan Gerber (36), in die Robert Mangaliso Sobukwe-staatshospitaal in Kimberley dood is – glo omdat dié hospitaal ook vir drie dae sonder water was. Ivan (36) moes op 15 April ’n opvolgoperasie ondergaan om sy buik skoon te maak nadat sy blindederm, wat glo heeltemal vrot was, op 14 April by dié hospitaal verwyder is. Die operasie moes egter vir drie dae uitgestel word omdat die hospitaal nie water gehad het nie. Gerber glo dit is dié vertraging wat sy seun se lewe gekos het.